Fríggjakvøldið var stórur vinningur í Gekkinum hjá sjónvarpinum, ikki minni enn 900.000 kr. Og tá hepni vinnarin slapp ígjøgnum, varð sagt, at ringt var frá Gjógv. Tað var Jóngerð Næs, sum ringdi frá nýggja campingplássinum, Flatnagarði. Hon er ættað úr Hvalba, men býr í Havn, haðani maðurin er ættaður. Tey vóru komin norður fríggjakvøldið í einum autocampara saman við ommu- og abbabørnunum. Komin norður fóru tey at rigga sjónvarpið til fyri at kunna spæla gekk. Men sjónvarpssignalið við Gjógv er ikki so gott, so tað gekst ikki so væl at stilla inn. Tó fingu tey tað so frægt, at tey fingu ljóðið, men myndin var sera vánalig (kornut). Hon spældi so, og tá hon hevði fingið øll tølini á plátuni, ringdi hon inn, men nummarið var upptikip. Hon ringdi aftur, og nú bvar til, so hon kom ígjøgnum. Tá hon so var biðin um at starta Gekkahjólið við at trýsta á 1 á telefonini, var tað ein trupulleiki, tí hon hevði júst fingið nýggja snildtelefon, og hon virkaði soleiðis, at tá hon hevur ringt upp, skiftir telefonin til eina aðra app, so hon ikki longur sær tølini. Men tíbetur trýsti hon rætt, so tølini komu fram aftur. Hon setir so Gekkahjólið í gongd, og tá tað steðgar aftur, sær hon ikki rættiliga hvørjari upphædd, tað stendur á, tí myndin í sjónvarpinum var so vánalig. Tí var gleðin ovurhonds, tá Gekkaverturin, sum eisini er ættað úr Hvalba, segði henni, at hon hevði vunnið 900.000 kr. Hetta kvøldið vóru tað sera nógv, sum ringdu at siga henni til lukku við vinninginum. Millum tey var eitt skyldfólk úr Suðuroy, sum eisini hevði fingið øll tølini. Undir prátinum kom fram, at tey til endans bæði høvdu bíða eftir talinum 57 at fáa fulla plátu, og tá tað so varð trekt, var tað Jóngerð, sum fyrst kom ígjøgnum til Kringvarpið, og endaði við at vinna tær 900.000 kr. Myndin vísir hepna gekkavinnaran, Jóngerð Næs, við vinnandi Gekkinum og maðurin Brandur Frímundsson saman við ommu- og abbabørnunum, Hildur Heinadóttir og Hanus Heinason.